Fra en hyttetur for to år siden, der flere Sp-topper med sentrale verv deltok, fikk Liv Signe Navarsete (Sp) ei melding der det stod «Vi har lyst på fitta di».

Navarsete stod fram i Nationen i forrige uke og fortalte at hun ikke synes det var greit.

Ni av de ti som deltok på turen, ifølge Sp-nestleder Ola Borten Moe, stod fram i mediene i løpet av gårsdagen og hevda sin uskyld.

Blant dem tidligere Navarsete-rådgiver, Erlend Fuglum.

– Personen som sendte meldinga gjorde et overtramp. Og bør være voksen nok til å stå fram og si unnskyld, sa Fuglum til NRK i går.

Borten Moe, kom også med krav om at den som sendte meldinga må stå fram.

Ola Borten Moe (Sp). Foto: Terje Bendiksby / NTB scanpix

Borten Moe navnga samtidig alle som deltok på hytteturen.

I dag sier også den siste av festdeltakerne, Kristian Skinderhaug, at han ikke vet hvem som sendte meldinga.

– Jeg sverger på at det ikke var meg. Jeg vet heller ikke hvem som har gjort det. Hele greia er veldig trist, sier Kristian Skinderhaug til Adresseavisen, som meldte om saken først.

Sp: – Tar saken svært alvorlig

Knut M. Olsen, generalsekretær i Senterpartiet, vil ikke kommentere saken til NRK.

– Av hensyn til arbeidet og de involverte kan jeg ikke gå i detalj på framdrift, metode og lignende. Vi tar saken svært alvorlig og jobber kontinuerlig med den. Fortrolighet er da helt avgjørende. Vi vil opplyse om når saken er avslutta, skriver han per SMS.

– Har avsenderen av meldinga meldt seg til dere?

– Som sagt så vil vi opplyse om når saken er avslutta, sier han.

I går sa Liv Signe Navarsete at den som sendte meldinga bør stå fram.

NRK har vært i kontakt med Liv Signe Navarsete onsdag ettermiddag. Hun skriver per SMS at den som sendte meldinga ikke har meldt seg til henne.